32003R1401
L 199/3
JURNALUL OFÍCIAL AL UNIUNII EUROPENE
REGULAMENTUL (CE) NR. 1401/2003 AL COMISIEI
din 6 august 2003
de modificare a Regulamentului (CE) nr. 245/2001 de stabilire a normelor de aplicare a Regulamentului (CE) nr. 1673/2000 al Consiliului privind organizarea comună a piețelor în sectorul inului și cânepei pentru fibre
COMISIA COMUNITĂȚILOR EUROPENE,
având în vedere tratatul de instituire a Comunității Europene,
având în vedere Regulamentul (CE) nr. 1673/2000 al Consiliului din 27 iulie 2000 privind organizarea comună a piețelor în sectorul inului și cânepei pentru fibre (1), modificat de Regulamentul (CE) nr. 651/2002 al Comisiei (2), în special articolul 9,
întrucât:
(1)
În conformitate cu articolul 7 alineatul (1) a doua liniuță din Regulamentul (CE) nr. 245/2001 al Comisiei (3), modificat ultima dată de Regulamentul (CE) nr. 651/2002, sunt eligibile pentru ajutorul acordat pentru transformarea paielor de in și cânepă destinate producerii de fibre, fibrele obținute înainte de data de 1 mai care urmează după sfârșitul anului de comercializare în cauză. În conformitate cu articolul 12 alineatul (2) din regulamentul respectiv, ajutorul pentru transformare și, după caz, ajutorul suplimentar, instituite de Regulamentul (CE) nr. 1673/2000, se plătesc de către statul membru înainte de data de 1 august care urmează după termenul menționat anterior.
(2)
Având în vedere termenul necesar pentru realizarea demersurilor administrative și a controalelor înainte de acordarea și plata definitivă a ajutoarelor, data limită pentru plata ajutorului de către statele membre trebuie prelungită. Pentru a se asigura continuitatea, este necesar să se prevadă aplicarea retroactivă a acestei măsuri de la 1 august 2003.
(3)
Prin urmare, data limită până la care statele membre transmit Comisiei informațiile corespunzătoare despre anul de comercializare trebuie modificată.
(4)
Măsurile prevăzute de prezentul regulament sunt în conformitate cu avizul Comitetului de gestionare a inului și cânepei,
ADOPTĂ PREZENTUL REGULAMENT:
Articolul 1
Regulamentul (CE) nr. 245/2001 se modifică după cum urmează:
1.
La articolul 12 alineatul (2), „1 august” se înlocuiește cu „15 octombrie”.
2.
La articolul 15 alineatul (3), „30 septembrie” se înlocuiește cu „15 decembrie”.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 august 2003.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 6 august 2003.